**REPUBLIKA SRPSKA**

**VLADA**

**PRIJEDLOG**

**ODLUKA**

**O PROGLAŠENJU CRKVE „SVETOG ARHANĐELA MIHAILA“ MANASTIRA MOŠTANICA U KOZARSKOJ DUBICI SPOMENIKOM KULTURE – NEPOKRETNIM KULTURNIM DOBROM OD IZUZETNOG ZNAČAJA**

**Banja Luka, jun 2024. godine**

**Prijedlog**

Na osnovu člana 70. stav 1. tačka 2. Ustava Republike Srpske i člana 37. stav 3. Zakona o kulturnim dobrima („Službeni glasnik Republike Srpske“, broj: 38/22) i člana 177. stav 2. Poslovnika Narodne skupštine Republike Srpske („Službeni glasnik Republike Srpske“, broj: 66/20), Narodna skupština Republike Srpske, na \_\_\_\_ sjednici od \_\_\_\_\_\_\_\_\_ 2024. godine, donosi

**ODLUKU**

**O PROGLAŠENJU CRKVE „SVETOG ARHANĐELA MIHAILA“ MANASTIRA MOŠTANICA U KOZARSKOJ DUBICI SPOMENIKOM KULTURE – NEPOKRETNIM KULTURNIM DOBROM OD IZUZETNOG ZNAČAJA**

**I**

Ovom odlukom proglašava se Crkva „Svetog arhanđela Mihaila“ Manastira Moštanica u Kozarskoj Dubici spomenikom kulture – nepokretnim kulturnim dobrom od izuzetnog značaja, granice zaštićene okoline sa ukupnom površinom, mjere zaštite kulturnog dobra i njegove okoline, sopstvenik, upravljač i predmeti od umjetničke i istorijske vrijednosti koji se nalaze u Crkvi „Svetog arhanđela Mihaila“.

**II**

1. Crkva „Svetog arhanđela Mihaila” je dio Manastira Moštanica u Kozarskoj Dubici.
2. Crkva „Svetog arhanđela Mihaila“ Manastira Moštanica nalazi se u sjeverozapadnom dijelu Republike Srpske, 12 km južno od Kozarske Dubice, na sjevernim padinama planine Kozare.
3. Crkva „Svetog arhanđela Mihaila“ Manastira Moštanica smještena je u južnoj polovini manastirskog dvorišta, koje je ograđeno kamenom zidanom ogradom visine oko 2 metra, a glavni ulaz u manastirsku cjelinu je preko mostića na rijeci Moštanici sa sjeverne strane.
4. Osnivanje Manastira Moštanice se vezuje za doseljavanje srpskog pravoslavnog stanovništva na prostor moštaničkog Potkozarja krajem XV vijeka, a izvorna istorijska građa ukazuje da je taj manastir najvjerovatnije i izgrađen tokom posljednje dvije decenije XV vijeka.
5. Dimenzije Crkve „Svetog arhanđela Mihaila“ Manastira Moštanica su: dužina 23,50 metra, širina 10,50 metara, vanjska visina kupole je 21,70 metara i to je čini drugim po veličini manastirskim zdanjem u Bosni, a poseban doprinos monumentalnosti hrama naglašava način zidanja od fino tesanih masivnih kvadara laporovitog krečnjaka.
6. Crkva „Svetog arhanđela Mihaila“ Manastira Moštanice pripada grupi sakralnih građevina razvijene trikonhalne osnove, sa kupolom na presjeku krakova krsta, apsidom na istočnoj i pripratom na zapadnoj strani hrama, osnovnu strukturu čini upisani krst na četiri slobodna oslonca.
7. Zbog perioda nastanka i arhitektonske vrijednosti Crkve „Svetog arhanđela Mihaila“ Manastira Moštanica, koja je pritom u najvećoj mjeri sačuvala autentičan izgled, Manastir Moštanica smatra se jednim od najznačajnijih srpskih pravoslavnih manastira.
8. Kao značajan primjer stilske grupe trikonhalnih građevina razvijenog tipa, posjeduje znatne arhitektonske vrednosti, visok nivo izvornosti dekorativnog ukrasa na fasadama, a to doprinosi posebnim umjetničkim i estetskim vrijednostima spomenika kulture.

**III**

1. Crkva „Svetog arhanđela Mihaila“ Manastira Moštanica u Kozarskoj Dubici se nalazi na k. č. broj 1081 (novi premjer) K. o. Gornjoselci, opština Kozarska Dubica, a površina uže zone zaštite je 1.237,09 m².
2. Šira zona zaštite obuhvata sljedeće katastarske čestice: k. č. broj 1079, k. č. broj 1082, k. č. broj 1108/1 i k. č. broj 1109 i dijelove: k. č. br. 1080, 1087/1, 1088 i 1162 K. o. Gornjoselci (novi premjer), a površina šire zone je 38.957,68 m².
3. Slika prikaza granica zona zaštite nalazi se u Prilogu 1. ove odluke, koji je njen sastavni dio.

**IV**

Ovom odlukom utvrđuju se mjere zaštite uže i šire zone Crkve „Svetog arhanđela Mihaila“.

**V**

1) Mjere zaštite za užu zonu su:

* zabranjeno je izvođenje radova koji bi mogli da ugroze crkvu i naruše njenu autentičnost i kulturno-istorijska svojstva,
* na ovom kulturnom dobru, kao i u zaštićenoj zoni dozvoljene su samo intervencije koje neće prouzrokovati izmjenu bitnih svojstava zbog kojih je dobro pod zaštitom,
* dozvoljeni su konzervatorsko-restauratorski radovi, tekuće održavanje i sanacija, a za davanje odobrenja za sve radove na kulturnom dobru nadležan je Republički zavod za zaštitu kulturno-istorijskog i prirodnog nasljeđa Republike Srpske,
* svi planirani radovi na kulturnom dobru i u zaštićenoj zoni mogu se izvoditi samo uz stručno mišljenje i mjere tehničke zaštite, koje propisuje Republički zavod za zaštitu kulturno-istorijskog i prirodnog nasljeđa Republike Srpske,
* ukoliko se planiraju radovi na kulturnom dobru neophodna je prostorno-planska i tehnička dokumentacija izrađena u skladu sa stručnim mišljenjem i mjerama tehničke zaštite, koju je potrebno dostaviti na saglasnost Republičkom zavodu za zaštitu kulturno-istorijskog i prirodnog nasljeđa Republike Srpske,
* svi radovi koji se izvode moraju biti pod nadzorom,
* neophodno je obezbijediti kulturno dobro od oštećenja, uništenja i otuđivanja,
* poželjno je uvođenje novih načina korišćenja dobra, savremenih metoda i tehnika prezentacije, pod uslovom da ni na koji način ne ugrožavaju dobro i ako su u skladu sa osnovnom funkcijom i karakterom kulturnog dobra,
* u ovoj zoni zaštite nije dozvoljeno obavljanje djelatnosti koje svojim radom (aero-zagađenje, buka, vibracije) mogu prouzrokovati negativne efekte po kulturno dobro.

2) Mjere zaštite za širu zonu su:

* dozvoljena je nova izgradnja ukoliko ne ugrožava kulturno dobro uz stručno mišljenje, mjere zaštite i saglasnosti Republičkog zavoda za zaštitu kulturno-istorijskog i prirodnog nasljeđa,
* ukoliko se planiraju radovi u ovoj zoni zaštite, neophodno je izraditi prostorno-plansku i tehničku dokumentaciju usklađenu sa stručnim mišljenjem i mjerama tehničke zaštite, koju je potrebno dostaviti na saglasnost Republičkom zavodu za zaštitu kulturno-istorijskog i prirodnog nasljeđa,
* svi radovi koji se izvode moraju biti pod nadzorom Republičkog zavoda za zaštitu kulturno-istorijskog i prirodnog nasljeđa,
* zabranjeno je izvođenje građevinskih radova, promjena oblika terena i korišćenje zemljišta u okviru zaštićene okoline kulturnog dobra, a koji mogu imati negativan uticaj na kulturno dobro,
* dozvoljene intervencije na spomen-obilježju Petru Popoviću Peciji obuhvataju radove na tekućem održavanju spomen-obilježja, konzervaciji, sanaciji i restauraciji, uz detaljne uslove i odobrenje službe zaštite.

**VI**

Sopstvenik i upravljač Crkve „Svetog arhanđela Mihaila“ Manastira Moštanica je Srpsko-pravoslavni manastir „Svetog arhanđela Mihaila” Moštanica.

**VII**

Predmeti od umjetničke i istorijske vrijednosti koji se nalaze u Crkvi „Svetog arhanđela Mihaila“ Manastira Moštanica su:

* + ikona Bogorodice sa Hristom u naručju, na stubu u naosu,
  + zlatotkana obuća Svetog Vasilija Ostroškog i
  + ključ iz Manastira Moštanice.

**VIII**

Ova odluka stupa na snagu osmog dana od dana objavljivanja u „Službenom glasniku Republike Srpske“.

Broj: /24 PREDSJEDNIK

Datum: 2024. godine NARODNE SKUPŠTINE

Banja Luka

Nenad Stevandić

**PRILOG 1**



**OBRAZLOŽENJE**

**PRIJEDLOGA ODLUKE O PROGLAŠENJU CRKVE „SVETOG**

**ARHANĐELA MIHAILA“ MANASTIRA MOŠTANICA U KOZARSKOJ DUBICI SPOMENIKOM KULTURE – NEPOKRETNIM KULTURNIM DOBROM OD IZUZETNOG ZNAČAJA**

**I PRAVNI OSNOV**

Ustavno-pravni osnov za donošenje Odluke o proglašenju Crkve „Svetog arhanđela Mihaila“ Manastira Moštanica u Kozarskoj Dubici spomenikom kulture – nepokretnim kulturnim dobrom od izuzetnog značaja, sadržan je u članu 70. stav 1. tačka 2. Ustava Republike Srpske, kojim je propisano da Narodna skupština Republike Srpske donosi zakone, druge propise i opšte akte. Takođe, pravni osnov je sadržan i u članu 37. stav 3. Zakona o kulturnim dobrima („Službeni glasnik Republike Srpske“, broj 38/22), kojim je propisano da Narodna skupština Republike Srpske donosi odluku o proglašenju kulturnog dobra od izuzetnog značaja.Takođe, članom 177. stav 2. Poslovnika Narodne skupštine Republike Srpske („Službeni glasnik Republike Srpske“, broj 66/20) propisano je da Narodna skupština donosi zakone, druge propise i opšte akte, plan razvoja, prostorni plan, budžet, deklaracije, rezolucije, preporuke, odluke i zaključke.

**II USKLAĐENOST SA USTAVOM, PRAVNIM SISTEMOM I PRAVILIMA ZA**

**IZRADU ZAKONA I DRUGIH PROPISA** **REPUBLIKE SRPSKE**

Prema Mišljenju Republičkog sekretarijata za zakonodavstvo broj: 22.04-020-1588/24 od 14. juna 2024. godine, ustavno-pravni osnov za donošenje ove odluke sadržan je u članu 70. stav 1. tačka 2. Ustava Republike Srpske, kojim je propisano da Narodna skupština Republike Srpske donosi zakone, druge propise i opšte akte. Članom 37. stav 3. Zakona o kulturnim dobrima („Službeni glasnik Republike Srpske“, broj 38/22) propisano je da Narodna skupština Republike Srpske donosi odluku o proglašenju kulturnog dobra od izuzetnog značaja. Takođe, članom 177. stav 2. Poslovnika Narodne skupštine Republike Srpske („Službeni glasnik Republike Srpske“, broj 66/20), propisano je da Narodna skupština donosi zakone, druge propise i opšte akte, plan razvoja, prostorni plan, budžet, deklaracije, rezolucije, preporuke, odluke i zaključke.

Ovom odlukom proglašava se Crkva „Svetog arhanđela Mihaila“ Manastira Moštanica u Kozarskoj Dubici nepokretnim kulturnim dobrom od izuzetnog značaja, granice zaštićene okoline sa ukupnom površinom i mjere zaštite kulturnog dobra i njegove okoline, sopstvenik, upravljač i predmeti od umjetničke i istorijske vrijednosti koji se nalaze u Crkvi „Svetog arhanđela Mihaila“.

Obrađivač Odluke je, u skladu sa članom 44. Pravila za izradu zakona i drugih propisa Republike Srpske („Službeni glasnik Republike Srpske“, broj 24/14), naveo razloge za donošenje ove odluke, navodeći da Crkva „Svetog arhanđela Mihaila“ Manastira Moštanica u Kozarskoj Dubici posjeduje istorijske, duhovne, estetske, društvene i kulturne vrijednosti na osnovu kojih se predlaže da se proglasi za nepokretno kulturno dobro od izuzetnog značaja u skladu sa Zakonom o kulturnim dobrima.

U skladu sa članom 36. stav 1. tačka 9) Poslovnika o radu Vlade Republike Srpske i Smjernicama za konsultacije u izradi propisa i drugih opštih akata („Službeni glasnik Republike Srpske“, broj 86/22), obrađivač je sproveo konsultacije sa javnošću i naveo je da nisu dostavljene pismene primjedbe zainteresovane javnosti.

S obzirom na to da postoji ustavno-pravni osnov za donošenje ove odluke, da je usaglašena sa Ustavom Republike Srpske, pravnim sistemom i Pravilima za izradu zakona i drugih propisa Republike Srpske, mišljenje je Republičkog sekretarijata za zakonodavstvo da se Prijedlog odluke o proglašenju Crkve „Svetog arhanđela Mihaila“ Manastira Moštanica u Kozarskoj Dubici spomenikom kulture – nepokretnim kulturnim od izuzetnog značaja može uputiti dalje na razmatranje.

**III USKLAĐENOST SA PRAVNIM PORETKOM EVROPSKE UNIJE**

Prema Mišljenju Ministarstva za evropske integracije i međunarodnu saradnju, broj 17.03-020-1728/24 od 17. juna 2024. godine, a nakon uvida u propise Evropske unije i analize odredaba Prijedloga odluke o proglašenju Crkve „Svetog arhanđela Mihaila” Manastira Moštanica u Kozarskoj Dubici spomenikom kulture – kulturnim dobrom od izuzetnog značaja nije ustanovljeno da postoje obavezujući sekundarni izvori prava Evropske unije koji uređuju materiju dostavljene odluke. Zbog toga u Izjavi o usklađenosti stoji ocjena „neprimjenjivo“.

**IV RAZLOZI ZA DONOŠENJE ODLUKE**

Crkva „Svetog arhanđela Mihaila“ Manastira Moštanica u Kozarskoj Dubici je spomenik kulture – nepokretno kulturno dobro od izuzetnog značaja, važan svjedok religijskog i političkog života srpskog naroda koji posjeduje istaknute istorijske i duhovne vrijednosti.

Svojim izuzetnim položajem u planinskom području bogatom listopadnim i crnogoričnim šumama i izvorskim vodama posjeduje znatne ambijentalne i prirodne vrijednosti.

Kao značajan primjer stilske grupe trikonhalnih građevina razvijenog tipa, posjeduje znatne arhitektonske vrijednosti.

Visok nivo izvornosti dekorativnog ukrasa na fasadama doprinosi posebnim umjetničkim i estetskim vrijednostima spomenika kulture.

Prema istorijskoj, duhovnoj, estetskoj, društvenoj i kulturnoj vrijednosti, odnosno svojstvima na osnovu kojih se predlaže proglašenje kulturnog dobra, Crkva „Svetog arhanđela Mihaila“ Manastira Moštanica u Kozarskoj Dubici je valorizovana kao kulturno dobro od izuzetnog značaja za Republiku Srpsku.

**V OBRAZLOŽENJE PREDLOŽENIH RJEŠENJA**

Tačkom I ove odluke Crkva „Svetog arhanđela Mihaila“ Manastira Moštanica u Kozarskoj Dubici proglašava se nepokretnim kulturnim dobrom i spomenikom kulture od izuzetnog značaja.

Tačkom II ove odluke opisano je nepokretno kulturno dobro, navedena je lokacija Crkve „Svetog arhanđela Mihaila“ Manastira Moštanice, vrijeme nastanka manastira, pozicija crkve u okviru manastira, stilske odlike sakralne trikonhalne građevine razvijenog tipa, arhitektonske odlike, dimenzije, kao i značaj manastira u duhovnom, istorijskom i kulturnom kontekstu.

Tačkom III ove odluke propisano je na kojim katastarskim česticama se nalazi Crkva „Svetog arhanđela Mihaila“ Manastira Moštanica, utvrđene su granice zaštićene okoline, odnosno katastarski i zemljišnoknjižni podaci i ukupna površina zaštićenih zona.

Tačkom IV ove odluke propisano je utvrđivanje mjera zaštite uže i šire zone.

Tačkom V ove odluke utvrđene su sve mjere zaštite za užu i širu zonu Crkve „Svetog arhanđela Mihaila“ Manastira Moštanica.

Tačkom VI ove odluke utvrđen je sopstvenik i upravljač ovog kulturnog dobra.

U tački VII ove odluke naveden je spisak predmeta od umjetničke i istorijske vrijednosti koji se nalaze u Crkvi „Svetog arhanđela Mihaila“.

Tačkom VIII propisano je da ova odluka stupa na snagu osmog dana od dana objavljivanja u „Službenom glasniku Republike Srpske“.

**VI PROCJENA UTICAJA ZAKONA, DRUGIH PROPISA I OPŠTIH AKATA**

**NA UVOĐENJE NOVIH, IZMJENU ILI UKIDANJE POSTOJEĆIH**

**FORMALNOSTI KOJE OPTEREĆUJU PRIVREDNO POSLOVANJE**

Tačkom V podtačka 1) alineja druga, a u vezi sa tačkom X Odluke o procjeni uticaja propisa („Službeni glasnik Republike Srpske“, broj 8/23), procjena uticaja propisa ne sprovodi se na propise kojima se ne razrađuju formalnosti. Imajući u vidu da se ovom odlukom ne utvrđuju, niti razrađuju formalnosti, nije potrebno sprovoditi Procjenu uticaja na propise, odnosno nije potrebno  mišljenje o procjeni uticaja koje daje Ministarstvo privrede i preduzetništva.

**VII UČEŠĆE JAVNOSTI I KONSULTACIJE U IZRADI ODLUKE**

Republički zavod za zaštitu kulturno-istorijskog i prirodnog nasljeđa Republike Srpske objavio je, radi dostupnosti javnosti, informaciju da se vodi postupak za proglašenje Crkve „Svetog arhanđela Mihaila“ Manastira Moštanica u Kozarskoj Dubici spomenikom kulture – nepokretnim kulturnim dobrom od izuzetnog značaja, na svojoj internet stranici i javno oglasio tekst Elaborata o utvrđivanju Crkve „Svetog arhanđela Mihaila“ Manastira Moštanica u Kozarskoj Dubici nepokretnim kulturnim dobrom od izuzetnog značaja, u periodu od 14. decembra 2023. godine do 14. januara 2024. godine, radi davanja mišljenja o namjeri i namjeni korišćenja mogućnosti sprovođenja mjera zaštite.

U naznačenom periodu javnog uvida Zavodu nisu dostavljene pismene primjedbe zainteresovane javnosti.

**VIII FINANSIJSKA SREDSTVA**

Za donošenje i sprovođenje ove odluke nisu potrebna dodatna sredstva iz budžeta Republike Srpske.